Team Kuortane

**Team Kuortane** é un equipo feminino de hóckey sobre xeo da localidade de Kuortane, Finlandia. Actualmente compite na Auroraliiga, a máxima categoría do hóckey sobre xeo feminino finlandés. Xoga os seus partidos como local no Kuortaneen jäähalli, un pavillón con capacidade para 350 persoas.

Foi fundado en 2010, comezando a competir directamente na Naisten Liiga. Dende a súa creación o equipo xogou un total de nove veces as series pola Aurora Borealis Malja, nas que chegou disputar as semifinais nas tempadas 2017-18 e 2019-20. O maior logro do equipo na súa historia ata a tempada 2023-24 foi a medalla de bronce acadada en 2018, aínda que a causa da pandemia por coronavirus o equipo non puido disputar o partido polo bronce fronte o Kärpät en 2020.

O Team Kuortane é a base da selección feminina sub-18 de Finlandia, e a súa adestradora, Mira Kuisma é a seleccionadora. Moitas xogadoras do equipo teñen xogado coa selección finlandesa absoluta, ben durante a súa etapa en Kuortane ou como integrantes doutros equipos, conseguindo medallas para o país nórdico. Ademais varias xogadoras do equipo recibiron algún dos premios individuais da Naisten Liiga e/ou foron incluídas nalgún dos dous equipos das estrelas que cada ano designa a competición.

## Historia 
### Nacemento e primeiras tempadas 
[miniatura|250px|O [Kuortaneen lukio, onde cursan os seus estudos secundarios as xogadoras do equipo.]]
O Team Kuortane foi creado en 2010 pola Federación Finlandesa de Hóckey sobre Xeo, logo dos XXIos Xogos Olímpicos de Inverno celebrados en Vancouver, como proxecto para desenvolver o hóckey feminino do país nórdico. Para a tempada 2010-11 a federación anunciou a incorporación dun novo equipo na máxima categoría do hóckey feminino finlandés con base na localidade de Kuortane, na rexión de Ostrobotnia do Sur, en cuxos Kuortaneen urheilulukio e Kuortaneen urheiluopisto estudan, viven e adestran as xogadoras.

A chegada do equipo á máxima categoría do hóckey sobre xeo feminino finlandés provocou a expansión da liga de oito a nove equipos, dos cales o daquela denominado *Team Oriflame* era o equipo máis novo, cun elenco de xogadoras nadas a maioría en 1994 e procedente de pequenas vilas de Finlandia. Jari Risku foi nomeado adestrador xefe do equipo para a tempada do seu debut. O equipo de Kuortane non sumou o seu primeiro punto da tempada ata o quinto partido, disputado no Kuortaneen jäähalli, no que caeron fronte o Salo HT na prórroga. A primeira vitoria da historia do equipo, con todo, non chegou na liga, senón nun encontro internacional que o enfrontou á seslección sub-18 de Noruega o 14 de outubro de 2010 por oito goles a un. Ao final da primeira fase da competición o equipo finalizou na última posición da táboa con tan só cinco puntos: 13 derrotas, 2 derrotas na prolongación, e unha única vitoria nos 60 minutos regulamentarios conseguida na última xornada fronte o LoKV en Lohja (1-4). O Oriflame foi o segundo equipo que menos goles anotou (22), tan só superado polo Salo HT, e foi o segundo que máis goles encaixou (77), superado tamén polo Salo HT, que finalizou na penúltima posición da táboa cun punto máis que as de Kuortane. A última posición levou o equipo a xogar a serie clasificatoria para manter a categoría xunto co LoKV e o Salo HT, ademais das xogadoras dos Pelicans 2000, o K-Oulu e o IHK.

Ao finalizar a serie clasificatoria o equipo estudantil mantivo a súa praza na máxima categoría logo de finalizar na segunda posición con 34 puntos, dous menos que o primeiro clasificado, LoKV, e oito máis que Salo HT, que foi o terceiro clasificado e último equipo en manter a categoría. A nivel individual Saana Valkama foi a máxima puntuadora da serie clasificatoria con 36 puntos (18 goles e outras tantas asistencias). Ademais de Valkama tamén salientaron as figuras de Niina Mäkinen e Christa Alanko. dous enfrontamentos que finalizaron coas vitorias das asiáticas por 4-6 no primeiro partido e 2-6 no segundo.

A liga comezou o sábado 10 de setembro de 2011 coa derrota en Jyväskylä fronte ás xogadoras do JYP (3-1). No seu quinto partido de liga chegou a primeira vitoria para as xogadoras de Risku (11-0) fronte o LoKV, mais a pesar da mellora do equipo quedou ás portas de clasificarse entre os seis primeiros equipos logo de finalizar na sétima posición con 20 puntos, dous menos que o JYP, sexto. Finalmente, o Oriflame dominou completamente o grupo pola permanencia, gañando os 15 encontros que disputou e conseguindo así a permanencia na elite por terceira tempada consecutiva.

### Primeira participación nos *play-offs* 
[miniatura|250px|A porteira [Tiia Ranne tivo un papel importante no éxito do equipo na tempada 2012-13.]]
Na súa terceira tempada o equipo comezou cunha dobre vitoria, primeiro na casa fronte o Ilves (3-2) cunha gran actuación da porteira local Tiia Ranne, e na segunda xornada en Kuopio fronte o KalPa de forma contundente (2-8), o que lle valeu para situarse na segunda posición da táboa por detrás das xogadoras do Espoo Blues. A pesar do bo inicio, o equipo acabou nunha meritoria quinta posición cun rexistro de 11 vitorias, 2 vitorias na prolongación, e 15 derrotas. Nas series pola Aurora Borealis Malja, as xogadoras de Kuortane caeron en tres partidos (4-2, 4-1 e 4-0). Deste xeito o equipo puña punto e final a unha tempada histórica coa súa primeira participación para os *play-offs*.

### Loitando por manterse 
A pesar da mellora do equipo na tempada precedente, na 2013-14 as xogadoras dirixidas de Risku volveron quedar fóra dos *play-offs* ao finalizar na sétima posición, a tan só un punto das sextas clasificadas do KalPa. Logo de que cinco xogadoras finalizaran os seus estudos na primavera de 2013, seis novas xogadoras uníronse ao equipo, que tivo unha idade media de 17,5 anos. Na loita pola permanencia o Oriflame dominou o grupo xunto co KJT de Kerava, gañando nove dos dez partidos que disputaron e sendo o equipo máis goleador e o menos goleado.
[miniatura|250px|esquerda|[Anni Keisala foi nomeada mellor porteira da Naisten SM-sarja na tempada 2014-15.]]
Na tempada seguinte o agora denominado Team Kuortane presentou un equipo moi novo (16,8 anos de media) e con moitas mudanzas, ademais non puido xogar moitos partidos antes do comezo da competición por mor da gripe. En palabras do adestrador, Jari Risku, o equipo presentaba como principal virtude as súas porteiras, mentres que a principal debilidade era a anotación, algo que se confirmou ao final da liga regular, na que o equipo foi o menos anotador (33 goles) e acabou como pechacancelas con tan só 12 puntos. No grupo pola permanencia as xogadoras de Kuortane sufriron para manter a categoría, permanencia que conseguiu logo de gañar contra as súas inmediatas perseguidoras, as Ll-89 de Lapinlahti, os dous últimos partidos da tempada (3-4 na prórroga e 1-0) cun gran último partido da porteira Anni Keisala, nomeada mellor porteira da Naiste SM-sarja esa tempada.

### Asentamento entre os oito mellores 
A tempada 2015-16 comezou co torneo de apertura en Hämeenlinna, onde os oito equipos integrantes da máxima categoría disputaron as dúas primeiras xornadas de liga entre os días 12 e 13 de setembro. O equipo volveu de Hämeenlinna cun punto logo de perder contra as anfitrioas no seu debut (5-3) e de caer na prórroga fronte o Ilves na segunda xornada (3-4). Malia as numerosas caras novas o equipo experimentou unha notable mellora respecto da tempada anterior, e logo de 18 partidos disputados xa conseguira sumar máis puntos que en todo curso 2014-15, e á conclusión da liga regular ocupou a quinta posición e clasificouse para os *play-offs*. Nas eliminatorias o Team Kuortane non puido superar ás Kärpät (cuartas clasificadas), e logo de ceder na prórroga no primeiro partido disputado en Oulu (2-1) caeron con contundencia no segundo partido disputado na casa (1-6), o que puxo o punto e final á segunda participación do equipo colexial nas series polo campionato.

A tempada seguinte comezou de novo co torneo de apertura en Hämeenlinna. A pesar de que o equipo non comezou ben a tempada logo de caer no seu debut fronte o KJT (2-1), as xogadoras dirixidas por Risku conseguiron unha importante cuarta posición na liga regular e clasificáronse para os *play-offs* por segundo ano consecutivo. Nas series enfrontáronse na primeira rolda ao HPK. O equipo de Hämeenlinna conseguiu a vitoria na prórroga na súa visita a Kuortane no primeiro encontro (2-3), e no segundo, Noora Jaakkola cun gol no minuto 62:15 eliminou as aspiracións de medalla do Team Kuortane (4-3).

### Primeira medalla 
Na tempada 2017-18 produciuse unha mudanza na máxima competición do hóckey sobre xeo feminino, que pasou a denominarse Naisten Liiga. Ese ano a liga comezou co torneo de apertura en Tampere, onde o equipo disputou os seus dous primeiros encontros da tempada. O Kuortane non puido comezar cunha vitoria a nova tempada ao caer no Tesoman jäähalli fronte o KalPa (5-2). Con todo, o equipo conseguiu gañar os seguintes tres partidos para colocarse provisionalmente na segunda posición. Finalmente, logo de disputarse os 30 partidos da liga regular, o Kuortane finalizou na quinta posición cun rexistro de 17 vitorias, 1 derrota máis aló do tempo regulamentario, e 12 derrotas para un total de 52 puntos, dez menos que as segundas clasificadas, as xogadoras do Kärpät.

Logo da conclusión da liga regular fixéronse públicos os galardóns individuais da competición: Petra Nieminen foi premiada co trofeo Katja Riipi á mellor atacante, Anna-Lotta Räsänen recibiu o trofeo Noora Räty como mellor debutante, mentres que Jari Risku foi premiado co trofeo Hannu Saintula&nbsp;ao mellor adestrador. Ademais Petra Nieminen foi incluída no primeiro equipo das estrelas e Eve Savander no segundo. Por outra banda, as xogadoras do equipo Petra Nieminen e Jenniina Nylund foron nomeadas xogadoras do mes en decembro e febreiro respectivamente.

Nas series polo título o equipo enfrontouse ao HPK, que finalizara a liga regular na cuarta posición cun punto máis que as de Ostrobotnia do Sur. As xogadoras dirixidas por Risku eliminaron pola vía rápida ás de Hämeenlinna logo de impoñerse en tres partidos (1-4, 3-0 e 1-4). Deste xeito o equipo colexial conseguiu a clasificación para as semifinais por primeira vez na súa historia. Nas súas primeiras semifinais as xogadoras de Kuortane enfrontáronse ás gañadoras da liga regular, o Ilves, nunha eliminatoria moi igualada. Logo de perder no primeiro partido na prórroga, as xogadoras de Risku empataron a serie no segundo partido. No terceiro encontro as de Tampere volveron impoñerse máis aló dos 60 minutos regulamentarios, e finalmente remataron a serie no cuarto partido (3-2) nun partido que se decidiu no derradeiro terzo cun gol de Linda Välimäki que as de Kuortane non puideron remontar malia a xogar sen porteira durante un minuto e medio, polo que tiveron que conformarse con disputar o partido pola medalla de bronce.
[miniatura|esquerda|O Team Kuortane gañou a súa primeira medalla de bronce no estadio de [Espoo Metro Areena|Tapiola, en Espoo.]]
No partido polo bronce o Team Kuortane enfrontouse ás xogadoras do Espoo Blues, o equipo máis laureado da competición, que finalizara a liga regular na terceira posición e caeran nas semifinais fronte ás Kärpät no quinto partido. A final de consolación xogouse en Espoo e as xogadoras do Kuortane sorprenderon ás locais dende o inicio, cando tomaron vantaxe cun gol de Petra Nieminen, no segundo terzo outros dous goles de Linnea Melotindos e Jenniina Nylund ampliaron a vantaxe, e no último terzo dous goles máis do equipo colexial puxeron o 0-5 definitivo no estadio de Tapiola nun partido no que salientou a figura da porteira visitante Tiia Pajarinen, quen conseguiu manter a portería a cero con 36 paradas, garantindo a medalla de bronce.

Entre as xogadoras que conquistaron a medalla de bronce encontrábanse a porteira Tiia Pajarinen, así como as posteriormente internacionais coa selección finesa Sini Karjalainen, Sara Säkkinen, Viivi Vainikka, Kiira Yrjänen, Eve Savander, Sanni Rantala, Jenniina Nylund, Emilia Vesa e Petra Nieminen.

### Transición e etapa con Mira Kuisma 
Logo de conquistar a primeira medalla da historia do equipo Jari Risku deixou o equipo e foi substituído por Arttu Sissala.

Como nas tempadas anteriores, a tempada 2018-19 comezou co torneo de apertura, desta volta celebrado na cidade de Oulu entre os días 8 e 9 de setembro de 2018, onde as xogadoras de Kuortane debutaron cunha ampla goleada fronte o TPS (3-13). Logo dos 18 encontros da fase preliminar o Team Kuortane finalizou na quinta posición, a última que daba acceso a xogar na división superior. Nesta primeira fase salientou a figura da porteira Aino Laitinen, que cun 91,94% de paradas foi a segunda porteira máis efectiva da competición, só por detrás da portira de Espoo Jenna Silvonen. O Team Kuortane chegou ás dúas últimas xornadas sen posibilidades de mellorar a súa clasificación da primeira fase da competición, e cun dobre enfrontamento coas xogadoras do KalPa, contra as que caeran no seu ata o momento último partido fronte ás de Kuopio por un contundente 0-9. O equipo comezou nos cuartos de final as series polo título, enfrontándose precisamente ao KalPa, cuarto clasificado con 22 puntos máis que o Kuortane, e que gañara en catro dos cinco enfrontamentos entre ambos equipos esa tempada. A pesar de sorprender no primeiro partido ás xogadoras de Kuopio na capital de Savonia do Norte (4-5), as de Kuortane caeron nos seguintes partidos, quedando fora da loita polas medallas. A nivel individual Emilia Vesa foi recoñecida como a mellor xogadora do mes de decembro. 

Na tempada seguinte o equipo conseguiu chegar ás semifinais por segunda vez na súa historia. Ao finalizar a tempada 2018-19 produciuse unha mudanza no banco do Team Kuortane coa chegada de Mira Kuisma, que viña de conseguir tres medallas de xeito consecutivo coas Kärpät&nbsp;de Oulu e que era ademais a seleccionadora do combinado finlandés sub-18, cargo que na práctica desempeñaba a adestradora ou adestrador de Kuortane, equipo que viña achegando en torno á metade das xogadoras do equipo nacional sub-18. A competición comezou co torneo de apertura celebrado en Kuopio entre os días 7 e 8 de setembro de 2019. Ao final da tempada de outono as xogadoras de Kuortanne finalizaron na cuarta posición con 40 puntos, tres menos que as segundas clasificadas (KalPa), polo que disputaron a división superior. Ao final da segunda fase de competición o Kuortane caeu á quinta posición, perdendo deste xeito o factor cancha nas series polo título, nas que se enfrontou na primeira rolda ao HPK, equipo ao que eliminou nunha dura serie que non se decidiu ata o quinto e definitivo partido en Hämeenlinna (3-1). Con todo, as xogadoras de Kuisma non tiveron ningunha opción nas semifinais fronte o K-Espoo e perderon pola vía rápida en tres partidos (6–3, 4–1 e 7–3), quedando relegadas á loita pola medalla de bronce. Con todo, a causa da pandemia por coronavirus a tempada cancelouse logo das semifinais e o partido polo bronce non se chegou disputar. A nivel individual Viivi Vainikka recibiu o trofeo Emma Laaksonen ao xogo limpo e formou parte, xunto coa súa compañeira Kiira Yrjänen, do segundo equipo das estrelas da Naisten Liiga. Ademais Yrjänen foi nomeada xogadora do mes de outubro, e Vainikka xogadora do mes de xaneiro.

A tempada 2020-21 comezou con moitas mudanzas no equipo de Kuortane, xa que ata doce xogadoras novas se incorporaron para a nova campaña e sete deixaron o equipo, polo que o grupo estivo formado por xogadoras moi novas e o seu principal obxectivo foi chegar á serie superior. Ademais a situación sanitaria en Ostrobotnia do Sur dificultou o traballo do equipo. Finalmente o Kuortane non conseguiu cumprir o obxectivo e tivo que disputar a división inferior, xogándose a clasificación para os *play-offs* coas Kärpät, RoKi, Lukko, Sport e JYP. O equipo comezou ben a división inferior, sumando seis puntos nos primeiros dous partidos, e finalmente conseguiu un ano máis unha praza para disputar as series polo campionato na derradeira xornada logo de gañar ao RoKi no Lappi Areena de Rovaniemi (1-2). A oitava posición na clasificación xeral fixo que as xogadoras de Kuisma se enfrontaran ao K-Espoo, primeiro clasificado, nos cuartos de final. Como ocorrera na tempada precedente, as de Kuortane non tiveron opcións ante as de Espoo e acabaron cedendo en dous partidos (4-2 e 0-6).

Logo dos 20 partidos da fase preliminar da tempada 2021-22 o equipo finalizou na quinta posición e clasificouse para a división superior logo de rexistrar nove vitorias, unha vitoria e dúas derrotas máis aló do tempo regulamentario, e oito derrotas para un total de 31 puntos, dous menos que as cuartas clasificadas do Ilves. Na división superior o Team Kuortane caeu á sexta posición logo de non conseguir vitorias, sendo superado polo TPS de Turku, polo que se enfrontou ás Kärpät, terceiras clasificadas, nos cuartos de final. Logo da primeira fase o equipo tivo que enfrontarse a numerosas dificultades en forma de enfermidades e ausencias nos adestramentos que dificultaron a preparación para as series, onde o equipo de Oulu se impuxo en tres partidos (4–3, 4–2 e 6-1).

miniatura|250px|Equipo do Team Kuortane na tempada 2022-23 da Naisten Liiga.

Na tempada seguinte o formato da Naisten Liiga mudou a unha liga regular na que os dez equipos xogaron unha cuádrupla volta entre eles e posteriormente os oito primeiros disputaron os *play-offs* A liga comezou co torneo de apertura disputado en Hämeenlinna durante os días 10 e 11 de setembro. A pesar do éxito acadado nas dúas primeiras xornadas en Hämeenlinna, nas que derrotou ao Ilves e ao TPS, o Kuortane acabou a liga regular na sexta posición, a mesma que a tempada precedente, e polo tanto clasificouse para os *play-offs*. Nas series polo campionato o equipo dirixido por Kuisma enfrontouse ao K-Espoo, terceiro clasificado da liga regular. A serie presentábase igualada, xa que nos catro enfrontamentos da liga regular tres foran para as de Espoo e un para as de Kuortane, decidíndose tres deles por un gol de diferenza. Finalmente as de Kuortane caeron en catro partidos (3-1) a pesar de ter sorprendido ás xogadoras de Sami Haapanen no primeiro partido da serie (3-4 para as de Kuortane). A nivel individual Kerttu Lehmus gañou o premio á atleta estudante Sub-18, mentres que a porteira Emilia Kyrkkö foi a xogadora do mes de setembro.

## Identidade do equipo 
### Nome 
Se ben dende o debut do equipo na tempada 2010-11 ata a tempada 2013-14 a súa denominación foi *Team Oriflame* debido ao patrocinio da empresa de cosmética Oriflame, inicialmente o nome do equipo era *Team Finland Kuortane*. Na tempada 2014-15 a denominación do equipo pasou a ser a actual, *Team Kuortane*. Nas súas redes sociais o equipo emprega unha imaxe na que se ve unha xogadora de hóckey sobre xeo esvaecida detrás das letras co nome do equipo en azul e o nome do "Kuortane Olympic Training Center" en negro debaixo. Nas súas primeiras tempadas a antiga imaxe do Kuortane Olympic Training Center, consistente nun círculo dividido en sectores ao xeito dos meridianos e paralelos da esfera terrestre de distintas cores co mapa de Finlandia, foi tamén a imaxe do equipo, sen incluír o logotipo do Comité Olímpico Finlandés.

O equipo, fundado pola Federación Finlandesa de Hóckey sobre Xeo emprega as mesmas cores que os equipos nacionais de Finlandia, o azul e o branco. O ton do azul mudou do azul claro nas primeiras tempadas do equipo ao azul escuro na tempada 2022-23.

## Pavillón 
O Team Kuortane xoga os seus partidos como local no Kuortaneen jäähalli, un pavillón finalizado en 1998 e con capacidade para 350 persoas e situado nas proximidades da Kuortaneen urheiluopisto.

O equipo ten disputado tamén partidos como local no Alavuden jäähallissa, na cidade veciña de Alavus.

## Personalidades 
### Xogadoras 
#### Cadro actual 
#### Capitás 
Ao longo da súa historia o Team Kuortane tivo dez capitás, todas elas de nacionalidade finlandesa e Salla Tammisalo foi a primeira capitá do equipo, desempeñando esta función durante a primeira tempada do equipo. A maioría de capitás do equipo só o foron durante unha tempada, e tan só Sara Säkkinen (dúas tempadas) e Nea Tervonen (dúas tempadas) foron capitás do equipo máis dunha tempada. A seguinte táboa amosa as capitás do Team Kuortane:

#### Líderes históricas 
Ao longo da súa historia tres xogadoras do Team Kuortane superaron a barreira dos 100 puntos. Nas estatísticas de xogo salientan as figuras de Viivi Vainikka e Nea Tervonen. Vainikka é a máxima goleadora da historia do equipo con 68 goles en 112 encontros disputados, ademais é a líder histórica en puntos, cun total de 129. Pola súa banda Tervonen é a xogadora que máis partidos vestiu a camisola do Kuortane con 135, e a que máis asistencias sumou cun total de 69. A continuación os rexistros das cinco máximas puntuadoras históricas do equipo:

*Para os significados das abreviaturas véxase estatísticas do hóckey sobre xeo.*

### Adestradoras e adestradores 
Dende a creación do proxecto de Kuortane tres persoas estiveron á fronte do banco do equipo. Tradicionalmente o equipo é adestrado pola mesma persoa que ten o posto de seleccionadora do equipo nacional finlandés sub-18. O primeiro adestrador foi Jari Risku, que foi tamén o máis lonxevo no cargo, xa que dirixiu o equipo durante oito tempadas. Na tempada 2019-20 chegou ao banco Mira Kuisma, que levara ás Kärpät ao campionato en dúas ocasións (2017 e 2018). A seguinte táboa amosa as adestradoras e adestradores do Team Kuortane:

## O proxecto 
### Descrición 
O Team Kuortane naceu como un proxecto único no deporte feminino do país nórdico, desenvolvido conxuntamente pola Federación Finlandesa de Hóckey sobre Xeo, o Comité Olímpico Finlandés, a Kuortaneen urheiluopisto e o Kuortaneen lukio. O seu obxectivo é preparar a rapazas e mulleres que aspiran a converterse en atletas de elite e así nutrir os equipos nacionais. Cada ano o programa selecciona a unhas 15 rapazas, que viven, estudan e adestran no Centro de Adestramento do Comité Olímpico Finlandés na localidade de Kuortane.

Ademais da preparación deportiva, as participantes do proxecto poden estudar no Kuortaneen urheilulukio, así como programas de formación profesional secundaria. A institución educativa de Kuortane é a única na que o hóckey sobre xeo feminino está situado no primeiro lugar.

### Trofeos individuais 
* **Trofeo Tuula Puputti**: recompensa cada ano á mellor porteira da liga. Dúas xogadoras do equipo recibiron o galardón, para un total de tres trofeos conseguidos pola entidade:
**Anni Keisala: 2015 e 2016
**Emilia Kyrkkö: 2023
* **Trofeo Katja Riipi**: entregado cada ano á mellor dianteira da liga. Recibe o seu nome en honor á ex xogadora de Ilves, entre outros equipos, Katja Riipi. Dúas xogadoras do equipo alzaron a galardón dende a súa introdución na tempada 2005-06:
**Petra Nieminen: 2018
***Trofeo Noora Räty**: outorgado á mellor debutante na liga dende a tempada 2005-06. Na tempoda 2021-22 tan só unha xogadora do equipo gañara o galardón nalgunha ocasión:
**Suvi Ollikainen: 2012
**Petra Nieminen: 2016
***Trofeo Emma Laaksonen**: o premio ao xogo limpo entrégase dende a tempada 2011-12. Unha xogadora de Ilves Naiset gañou o premio nunha ocasión:
**Emilia Vesa: 2019
**Viivi Vainikka: 2020
***Premio á atleta estudante Sub-18**: recoñece á mellor xogadora menor de 18 anos que compaxina a súa carreira deportiva cos estudos. Dúas xogadoras do equipo conseguiron este recoñecemento:
**Kiia Nousiainen: 2018
**Kerttu Lehmus:2023
***Trofeo Hannu Saintula**: entregado cada ano á mellor adestradora ou adestrador dende a tempoda 2011-12. Un único adestrador conseguiu o galardón co equipo de Kuortane:
**Jari Risku: 2018

## Notas 
;Referencias

## Véxase tamén 
### Outros artigos 
* Hóckey sobre xeo feminino en Finlandia
* Selección feminina sub-18 de hóckey sobre xeo de Finlandia

### Ligazóns externas 
*Sitio web do Team Kuortane na web do Kuortaneen urheilulukio 
*
*
*